Document ID: 32014D0086

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 13ης Φεβρουαρίου 2014 για την τροποποίηση της απόφασης 93/195/ΕΟΚ για τους υγειονομικούς όρους και την υγειονομική πιστοποίηση που απαιτούνται για την επανείσοδο εγγεγραμμένων ίππων προοριζόμενων για ιπποδρομίες, διαγωνισμούς και πολιτιστικές εκδηλώσεις μετά από προσωρινή εξαγωγή στο Μεξικό και την τροποποίηση του παραρτήματος I της απόφασης 2004/211/ΕΚ για την καταχώριση του Μεξικού στον κατάλογο των τρίτων χωρών και των περιοχών τους από τις οποίες εγκρίνονται εισαγωγές ζώντων ιπποειδών και σπέρματος, ωαρίων και εμβρύων ιπποειδών στην Ένωση [κοινοποιηθείσα υπό τον αριθμό C(2014) 692] (Κείμενο που παρουσιάζει ενδιαφέρον για τον ΕΟΧ) (2014/86/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα I του παραρτήματος Α της οδηγίας 90/425/ΕΟΚ (1), και ιδίως το άρθρο 17 παράγραφος 3 στοιχείο α), Έχοντας υπόψη την οδηγία 2009/156/ΕΚ του Συμβουλίου, της 30ής Νοεμβρίου 2009, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών (2), και ιδίως το άρθρο 12 παράγραφοι 1 και 4, την εισαγωγική φράση του άρθρου 19 και τα στοιχεία α) και β) του άρθρου 19, Εκτιμώντας τα ακόλουθα: (1) Η οδηγία 2009/156/ΕΚ καθορίζει τους όρους υγειονομικού ελέγχου που διέπουν τις εισαγωγές ζώντων ιπποειδών στην Ένωση. Σύμφωνα με το άρθρο 13 παράγραφος 1 στοιχείο α), ένας από τους όρους για την άδεια εισαγωγής ιπποειδών στην Ένωση είναι η τρίτη χώρα να είναι απαλλαγμένη επί διετία από τη βενεζουελανή εγκεφαλομυελίτιδα των ίππων. (2) Στην απόφαση 93/195/ΕΟΚ της Επιτροπής (3) παρέχονται υποδείγματα υγειονομικών πιστοποιητικών για την επανείσοδο εγγεγραμμένων ίππων προοριζόμενων για ιπποδρομίες, διαγωνισμούς ή πολιτιστικές εκδηλώσεις μετά από προσωρινή εξαγωγή. (3) Με την απόφαση 2004/211/ΕΚ της Επιτροπής (4) θεσπίζεται κατάλογος των τρίτων χωρών ή περιοχών τους όπου εφαρμόζεται περιφερειοποίηση, από τις οποίες τα κράτη μέλη επιτρέπεται να εισάγουν ζώντα ιπποειδή και σπέρμα, ωάρια και έμβρυα ιπποειδών. Ο κατάλογος αυτός παρατίθεται στο παράρτημα I της εν λόγω απόφασης. (4) Η εκτελεστική απόφαση 2013/167/ΕΕ της Επιτροπής (5) για την τροποποίηση του καταλόγου του παραρτήματος I της απόφασης 2004/211/ΕΚ προβλέπει ότι επί του παρόντος δεν επιτρέπονται η προσωρινή αποδοχή εγγεγραμμένων ίππων, η επανείσοδος εγγεγραμμένων ίππων προοριζόμενων για ιπποδρομίες, διαγωνισμούς και πολιτιστικές εκδηλώσεις έπειτα από την προσωρινή εξαγωγή τους, οι εισαγωγές εγγεγραμμένων ιπποειδών και ιπποειδών για αναπαραγωγή και κρεατοπαραγωγή και οι εισαγωγές σπέρματος, ωαρίων και εμβρύων ιπποειδών από το Μεξικό. (5) Η Επιτροπή έλαβε εκτίμηση κινδύνου που διενεργήθηκε από τις γαλλικές αρμόδιες αρχές σχετικά με την επανείσοδο ίππων που προορίζονταν για προσωρινή εξαγωγή στην Πόλη του Μεξικού στο Μεξικό. Στην εν λόγω εκτίμηση περιλαμβάνονται ολοκληρωμένα στοιχεία σχετικά με τα μέτρα βιοπροφύλαξης που εφαρμόσθηκαν από το Théâtre équestre Zingaro για την προστασία της κατάστασης της υγείας των ίππων κατά τη διάρκεια της παραμονής τους στην Πόλη του Μεξικού, καθώς και τα μέτρα απομόνωσης που επιβλήθηκαν από τις γαλλικές αρμόδιες αρχές σε αυτούς τους ίππους κατά την επιστροφή τους. (6) Με δεδομένο τον βαθμό κτηνιατρικής επίβλεψης, τους συμφωνημένους τακτικούς ελέγχους υγείας και τον διαχωρισμό των ιπποειδών κατάστασης υγείας χαμηλότερου επιπέδου, είναι δυνατός ο καθορισμός συγκεκριμένων υγειονομικών όρων και όρων υγειονομικής πιστοποίησης για την επανείσοδο των εν λόγω ίππων μετά την προσωρινή τους εξαγωγή για περίοδο μικρότερη των 90 ημερών για συμμετοχή σε ειδικές ιππικές πολιτιστικές εκδηλώσεις στην Πόλη του Μεξικού. (7) Η απόφαση 93/195/ΕΟΚ θα πρέπει, ως εκ τούτου, να τροποποιηθεί αναλόγως. (8) Δεδομένου ότι τα μέτρα που προβλέπονται στην εν λόγω απόφαση αφορούν μία μόνο περιοχή με μεγάλο υψόμετρο κατά τη διάρκεια χειμερινής περιόδου με ξηρές και ήπιες συνθήκες που ενέχει μειωμένο κίνδυνο μετάδοσης από ξενιστές φυσαλιδώδους στοματίτιδας ή ορισμένων υποτύπων βενεζουελανής εγκεφαλομυελίτιδας των ίππων, θα πρέπει να επιτρέπεται η επανείσοδος εγγεγραμμένων ίππων προοριζόμενων για ιπποδρομίες, διαγωνισμούς και πολιτιστικές εκδηλώσεις μετά από προσωρινή εξαγωγή για περίοδο μικρότερη των 90 ημερών στη μητροπολιτική περιοχή της Πόλης του Μεξικού, περιοχή στην οποία δεν έχει αναφερθεί βενεζουελανή εγκεφαλομυελίτιδα των ιπποειδών για περίοδο μεγαλύτερη των 2 ετών. (9) Επομένως, η καταχώριση για την εν λόγω τρίτη χώρα στο παράρτημα I της απόφασης 2004/211/ΕΚ θα πρέπει να τροποποιηθεί. (10) Η απόφαση 2004/211/ΕΚ θα πρέπει, συνεπώς, να τροποποιηθεί αναλόγως. (11) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 93/195/ΕΟΚ τροποποιείται ως εξής: 1) Στο άρθρο 1 προστίθεται η ακόλουθη περίπτωση: «- έχουν λάβει μέρος σε ειδικές πολιτιστικές εκδηλώσεις στη μητροπολιτική περιοχή της Πόλης του Μεξικού και πληρούν τις απαιτήσεις που ορίζονται στο υγειονομικό πιστοποιητικό, σύμφωνα με το υπόδειγμα υγειονομικού πιστοποιητικού που καθορίζεται στο παράρτημα X της παρούσας απόφασης.». 2) Προστίθεται νέο παράρτημα X, όπως ορίζεται στο παράρτημα I της παρούσας απόφασης. Άρθρο 2 Το παράρτημα I της απόφασης 2004/211/ΕΚ τροποποιείται σύμφωνα με το παράρτημα II της παρούσας απόφασης. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 13 Φεβρουαρίου 2014.

Classification Labels:
986
703
36
2394

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2459
2442
2119
4069
2106
6205
2711
614
5962
5842
1105
3156
7207
1615
5877

EuroVoc IDs (Expanded): 2459
2442
2119
4069
2106
6205
2711
614
5962
5842
1105
3156
7207
1615
5877

Dataset Source: meu

Split: test